Tiener verdrink in KliprivierArgieffoto: Phillip Bruwer ŉ Tienerseun het in die Kliprivier naby Witbank in Mpumalanga verdrink. Dean Wegerle, stasiebevelvoerder van die Nasionale Seereddingsinstituut (NSRI), het Dinsdag gesê hul bemanning is Maandag omstreeks 15:45 versoek om die Mpumalanga-rampbestuur by te staan nadat berigte ontvang is dat die seun deur ŉ kitsvloed in die Kliprivier by Matshipe, noordoos van Kwaggafontein, meegesleur is. “ŉ Volskaalse soektog na die seun is van stapel gestuur waarby onder meer die polisie se duik- en honde-eenheid ook betrokke was. Die soektog het tot laat in die aand voortgeduur,” het hy gesê. Die seun se liggaam is omstreeks 21:45 opgespoor en uit die water gehaal, waarna die liggaam aan die forensiese patologiedienste oorhandig is. Die polisie doen ŉ geregtelike doodsondersoek.